Αρνάκι στον φούρνο με κρούστα γιαουρτιού
Το μαρινάρισμα στο γιαούρτι κάνει το φουρνιστό αρνάκι εξαιρετικά τρυφερό και η πέτσα πιάνει μια ωραία ροδοκόκκινη κρούστα.
1 αρνίσιο μπούτι, ολόκληρο και με το κόκαλο, βάρους περίπου 2 κιλών, μπόλικη ξερή ρίγανη, τριμμένη, αλάτι, φρεσκοτριμμένο πιπέρι, ελαιόλαδο, για το άλειμμα, 300 γρ. γιαούρτι πρόβειο, στραγγιστό, 1.200 γρ. πατάτες, κομμένες κυδωνάτες
Για να φτιάξουμε το αρνάκι στον φούρνο με κρούστα γιαουρτιού, πρώτα προθερμαίνουμε τον φούρνο στους 200°C.Βάζουμε το μπούτι σε ένα ευρύχωρο ταψί, το πασπαλίζουμε παντού με αλάτι, πιπέρι και ρίγανη και το τρίβουμε με τα χέρια μας. Με τη μύτη ενός μαχαιριού κάνουμε αρκετές μικρές και βαθιές χαρακιές σε όλο το μπούτι και παραχώνουμε εκεί επιπλέον αλάτι, πιπέρι και ρίγανη.Λαδώνουμε καλά όλο το μπούτι και στη συνέχεια το αλείφουμε με το γιαούρτι, καλύπτοντάς το παντού. Τακτοποιούμε τις πατάτες γύρω από το κρέας, τις πασπαλίζουμε και αυτές γενναιόδωρα με αλάτι, πιπέρι και ρίγανη και τις ραντίζουμε με ελαιόλαδο. Σκεπάζουμε το ταψί με λαδόκολλα και μετά σφικτά με αλουμινόχαρτο, για να το σφραγίσουμε. Φουρνίζουμε και ψήνουμε για περίπου 2 1⁄2 ώρες.  Δεν χρειάζεται να προσθέσουμε νερό ή άλλο υγρό γιατί, στο σφραγισμένο ταψί, τα υλικά θα ψηθούν με το λίπος του αρνιού και την υγρασία του γιαουρτιού.Ξεσκεπάζουμε το ταψί και ελέγχουμε αν έχει μαλακώσει καλά το αρνάκι - αν χρειαστεί, ψήνουμε για λίγα λεπτά παραπάνω, πάλι με σκεπασμένο ταψί. Έπειτα αφαιρούμε τη λαδόκολλα και το αλουμινόχαρτο και ψήνουμε για άλλα 10 λεπτά, μέχρι το φαγητό να ροδίσει ωραία και να ξεροψηθεί η πέτσα του αρνιού.
Αρνί,Γιαούρτι,Πατάτες,Πάσχα